Frá útför Lyru McKee , blaðakonunnar sem Nýi írski lýðveldisherinn hefur viðurkennt að hafa drepið . Vísir / EPA Yfirvofandi útganga Bretlands úr Evrópusambandinu hefur gefið írskum þjóðernissinnum á Norður-Írlandi tækifæri til að minna á baráttu sína gegn yfirráðum Breta . Þetta segir forysta Nýja írska lýðveldishersins við breska blaðið Sunday Times . Norður-Írland hefur verið í brennidepli vegna útgöngunnar . Umdeildasti hluti útgöngusamnings Theresu May , forsætisráðherra Bretlands , við ESB er sá sem varðar svonefnda baktryggingu á Írlandi . Henni er ætlað að koma í veg fyrir að setja þurfi upp hefðbundið landamæraeftirlit á mörkum Írlands og Norður-Írlands . Óttast hefur verið að hörð landamæri á milli Norður-Írlands og Írlands gæti kynnt aftur undir trúardeilum á milli kaþólikka og mótmælenda á Norður-Írlandi og að þau gætu ógnað friðarsamkomulaginu sem skrifað var undir á föstudaginn langa árið 1998 . Nú segja leiðtogar Nýja írska lýðveldishersins , eins nokkurra lítilla hópa sem er andsnúinn friðarsamningnum og berjast gegn yfirráðum Breta á Norður-Írlandi , að Brexit sé tækifæri fyrir þá . „ Brexit hefur neytt IRA til þess að einbeita sér aftur og undirstrikað að Írland er enn sundrað . Það væri kæruleysi af okkur að nýta okkur ekki þetta tækifæri . Þetta hefur sett landamærin aftur á dagskrána , “ hefur Sunday Times eftir einum leiðtoga samtakanna . Nýi írski lýðveldisherinn hefur viðurkennt að hafa borið ábyrgð á morðinu á Lyru McKee , 29 ára gamalli blaðakonu , í Londonderry í síðustu viku . McKee fylgdist með óeirðum þar sem liðsmenn samtakanna skutu á lögreglumenn þegar hún varð sjálf fyrir skoti . Reuters-fréttastofan segir að samtökin séu mun minni en upphaflegi Írski lýðveldisherinn sem afvopnaðist eftir friðarsamningana . Nýi írski lýðveldisherinn var stofnaður árið 2012 með samruna þriggja af fjórum helstu samtökum írskra þjóðernissinna . „ Svo lengi sem Bretar eru á Írlandi og landið er hlutað í sundur verður IRA til staðar , “ hefur blaðið eftir leiðtoga hópsins . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .